Tartu Tervishoiu Kõrgkool

 
Tartu Tervishoiu Kõrgkool (lühend TTHKK; inglise keeles "Tartu Applied Health Sciences University", TARTUH) on tervishoiutöötajaid ettevalmistav riigi rakenduskõrgkool, mis tegutseb Tartus aadressil Nooruse 5. Tartu Tervishoiu Kõrgkool on ainus kõrgkool Eestis, kus õpetatakse radioloogiatehnikuid, bioanalüütikuid ja tervisekaitse spetsialiste. Kokku on Tartu Tarvishoiu Kõrgkoolis 6 kõrgharidusõppekava, 6 kutseõppekava ja 3 magistriõppekava.
Ajalugu.
1811. aastal asutas Tartu Ülikooli professor Christian Friedrich Deutsch ülikooli sünnitusabikliiniku juurde ämmaemandate kooli. Õppetöö oli saksakeelne ja kestis seitse kuud, kooli astujatelt nõuti vaid lugemise ja kirjutamise oskust. Kooli esimese lennu lõpetas 1812. aastal märtsis "privilegeeritud ämmaemanda" tunnistuse ja vaba praktika õigusega neli ämmaemandat. Kooli astujatelt peale lugemise ja kirjutamise oskuse mingit muud hariduslikku miinimumi ei nõutud. Õpilasi oli kooli algusaastatel vähe ja õppurite arv kõikus. Aastatel 1812–1927 lõpetas kooli 21 ämmaemandat. 
1881–1882.
Aastail 1881–1882lakkas kooli tegevus ajutiselt õppebaasi kitsikuse tõttu. Kooli avas taas 1883. aastal professor Max Runge, kes laiendas sünnitusabi polikliinikut. See rahuldas nii ämmaemandate kooli kui ka arstiteaduskonna üliõpilaste vajadusi. Õpetus kestis viis kuud ja toimus saksa keeles.
19. sajandi lõpp.
19. sajandi lõpus kerkis teravalt üles küsimus ämmaemandate ettevalmistamisest maaelanikkonna jaoks. 1898. aastal asutati professor Aleksandr Muratovi ettepanekul Tartu Ülikooli juurde erikool maaämmaemandate ettevalmistamiseks. Peatselt liitus see Christian Deutschi rajatud ämmaemandate kooliga.
20. sajand.
Õppetöö koolis muudeti venekeelseks ja kool hakkas vastavalt eriprogrammidele välja laskma 1. ja 2. järgu ämmaemandaid. Ämmaemanda kutset võis taotleda ka eksternina. Selleks nõuti 1. järgu taotlejatelt sünnitusabitunnistuse tõendit vähemalt 20 sünnitunnistuse, 2. järgu taotlejatelt arsti või 1. järgu ämmaemanda tõendit vähemalt 5 (1920. aastast vähemalt 10) sünnitunnistuse iseseisva vastuvõtmise kohta. 
Kooli vastuvõtt oli piiratud 30 õpilasega, kusjuures juudiusulisi võeti vastu ainult vabade kohtade olemasolul. Vanusemäär on kõikunud 18–50 aasta vahel. Õpilased pidid elama kliiniku ruumides, ainult erandjuhtudel võis kliiniku direktori loal elada väljaspool kooli. Õpetamise ja ülalpidamise maks oli 250 rubla, mis tuli maksta juba kooli astumisel. Sellisena eksisteeris kool 1918. aastani. 1919. aastal jätkas ämmaemandate kool tööd professor Rudolf Bernakoffi juhatusel kuni 1930. aastani, mil ühines 1925. aastal asutatud Eesti Õdede Ühingu Õdede Kooliga Tartus. Õdede Kooli esimeseks juhatajaks oli Voldemar Vadi, aastail 1928–1941 juhtis kooli prof Aadu Lüüs, kuid koolielu tegelikuks juhiks oli Eesti üks silmapaistvamaid õdesid – õde Anna Erma.
Eesti Vabariigi aastatel 1920–1940 oli õigus õena töötada isikuil, kes olid lõpetanud õdedekooli, kel oli õe kutsetunnistus ja Eesti Vabariigi kodakondsus ning kes valdasid riigikeelt. Tartu Õdedekooli diplom andis kooli lõpetanule õiguse töötada arsti juhatusel haiglates ja eriotstarbega raviasutustes (samuti erapraktikas), olla juhataja emade- ja väikelastekodudes ja lastesõimedes ning töötada sotsiaal-, tervishoiu- ja hoolekande alal. Kooli lõpetajad said ravihoolekande õe või ämmaemanda diplomi. 1944. aasta 15. detsembrist jätkas Tartu Õdedekool tööd Vabariikliku Meditsiinilise Keskkoolina. Hiljem muudeti nimi Tartu Meditsiinikooliks. 
Pärast sõda sai koolis õppida nii üld- kui ka keskhariduse baasil. Koolis hakati õpetama meditsiiniõdesid, ämmaemandaid, velskreid, velskerlaborante ja sanitaarvelskreid. 1992/1993. õppeaastal mindi üle ainult keskhariduse baasil vastuvõtule ning lõpetati velskrite ning sanitaarvelskrite ettevalmistus. Uue erialana seati sisse põetajate ettevalmistus nii põhikooli kui ka keskkooli baasil.
1996/97. õppeaastal valiti Tartu Meditsiinikool Eesti kutsehariduse pilootkooliks õdede koolituse alal.
Aastad 2000–2016.
Aastatel 2000–2016 oli rektor Anneli Kannus. 
2005. aastal said kõik õppekavad akrediteeringu rakenduskõrghariduse tasemele ja õppeasutuse nimetuseks sai Tartu Tervishoiu Kõrgkool. 
2006. aastal viidi läbi Tartu Tervishoiu Kõrgkooli Nooruse tn 5 uue õppehoone ja ühiselamu renoveerimise arhitektuurse ideelahenduse konkurss, kus komisjoni valiku alusel võitjaks osutus Kavakava OÜ. 2008. aasta alguses sai uue koolimaja ehituse projektijuhiks Aivar Karus. 
2011. aasta sügisel avati kõrgkooli esimene oma õppehoone aadressil Nooruse tn 5. Samal aastal pälvis kõrgkool (sisearhitekt Tarmo Piirmets) sisekujunduse eest Eesti Arhitektide Liidu aastapreemia. Selles hoones tegutseb kõrgkool ka praegu. 
2013. aastal akrediteeris Eesti Kõrghariduse Kvaliteediagentuuri (EKKA) hindamisnõukogu kooli seitsmeks aastaks.
Pärast 2016. aastat.
2016. aastast on rektor Ulla Preeden, õppeprorektor Kersti Viitkar ning haldus- ja finantsdirektor Ermo Kruuse, kes moodustavad kõrgkooli rektoraadi.
2024. aastal tunti rakenduskõrghariduse tasemel suurimat huvi radioloogiatehniku, füsioterapeudi, ämmaemanda ja bioanalüütiku õppekavade vastu: radioloogia õppekaval oli 11,36 huvilist õppekohale, füsioterapeudi õppekaval 9,83, ämmaemanda õppekaval 7,19 ja bioanalüütiku õppekaval 6,17.
Magistritasemel oli populaarseim terviseteaduse vaimse tervise õenduse suund, kus kandideeris ligi kaheksa huvilist õppekohale.
Õppekavad.
Rakenduskõrgharidus
Kutseõpe
Magistriõpe
Kõikidel kutseõppekavadel: töökohapõhine õpe.
Tartu Tervishoiu Kõrgkooli kutseõppes on võimalik õppida hooldustöötajaks, lapsehoidjaks, tegevusjuhendajaks, erakorralise meditsiini tehnikuks, massööriks ja podoloogiks ning kõikidel õppekavadel on võimalik õppida kooli- ja töökohapõhise õppe vormis. 
Töökohapõhise õppegrupi avamiseks kõrgkooli algatusel kuulutatakse välja avalik konkurss. Töökohapõhise õppegrupi avamisel tööandja algatusel avalikku konkurssi ei korraldata. 
Töökohapõhisesse õppesse kandideerimise eelduseks on keskhariduse olemasolu ja tööandja tõend erialal töötamise kohta. 
Töökohapõhise õppevormi sobivus räägitakse läbi vastuvõtuvestlusel. 
== Tervist Edendav Kõrgkool – Healthy Campus ="
Rahvusvahelise Üliõpilasspordi Liidu (FISU) algatus "Healthy Campus" on mõeldud õppurite ja ülikoolilinnakutes tegutsevate kogukondade heaolu parendamiseks erinevates valdkondades nagu liikumine ja sport, toitumine, haiguste ennetus, riskikäitumine, vaimne ja sotsiaalne tervis ning keskkonnasäästlikkus. Tartu Tervishoiu Kõrgkool liitus projektiga 2021. aasta septembris. 
Kõrgkooli eesmärk on olla tervist toetav, tervislikke eluviise väärtustav ja terviseteadlikkust edendav kõrgkool. Kõrgkooli soov on, et oleks soodustav keskkond, mis julgustab õppureid ja laiemalt kogu kogukonda harrastama tervislikku ja säästvat eluviisi. 
Projekti eesmärki toetab Tartu Tervishoiu Kõrgkooli 2021–2026 arengukava ning töökeskkonnanõukogu tegevuskava.
Üliõpilaselu ja organisatsioonid.
Aastal 2005, kui kool sai kõrgkooliks, loodi Tartu Tervishoiu Kõrgkooli üliõpilasesindus. Üliõpilasesinduse eesmärk on kaitsa üliõpilaste huve ning tegeleda nende seltsielu korraldamisega. Üliõpilasesindus kuulub Eesti Üliõpilaskondade Liitu.
Tartu Tervishoiu Kõrgkooli naiskoor Emajõe Laulikud tegutseb peadirigent Vilve Maide juhatusel aastast 2003. Emajõe Laulikud on võtnud osa kõikidest üldlaulupidudest, mitmest Põhjamaade Tudengikooride festivalist (NSSS), Baltimaade üliõpilaste laulu- ja tantsupidudest Gaudeamus. Kõrgkooliga ühendati koor 2022. aastal. 
2018. aastal sai alguse Maire Jürgeli ja Meelika Kaarna käe all alguse rahvatantsurühm Pistandi. Rahvatantsijad kannavad kodukohale vastavalt Tartu-Maarja rahvarõivaid ning alates 2022. sügisest tegutseb lisaks segarühmale ka neiduderühm.
Kõrgkoolil on ka veebiajakiri Tervist!, mille esimene number ilmus 2013. aasta novembris. Paberkandjal ilmub ajakiri kaks korda aastas. Ajakirja vastutav väljaandja on Jaanika Niinepuu.
Süda õige koha peal.
Tartu Tervishoiu Kõrgkooli logo on @-märgi ja südame ikooni orgaaniline sümbioos, mis näitab, et kõrgkoolis rakendatakse kaasaegseid õppemeetodeid ning õppimine ja areng toimuvad spiraalikujuliselt. Värvivalik ja südame kujutis sümboliseerivad hoolivust ja tervisele orienteeritust. Tartu Tervishoiu Kõrgkooli kehtiva stiiliraamatu on teinud 2025. aastal disainer Artur Kuus.
Samuti on Patendiametis registreeritud kaubamärgina Tartu Tervishoiu Kõrgkooli kujutismärk sõnalise osaga. Märk “Süda õige koha peal” viitab sellele, et Tartu Tervishoiu Kõrgkoolis õppivad ja töötavad inimesed on empaatilised, hoolivad ja pühendunud: tervishoiuvaldkonnas on oluline mitte ainult professionaalne pädevus, vaid ka kaastunne, inimlikkus ja siiras soov teisi aidata.